## Pradas destaca que la indústria de la Comunitat Valenciana és referent a Europa en la construcció de trens i material ferroviari

*** La titular d'Infraestructures recalca la importància de col·laborar amb empreses innovadores i pioneres per a “impulsar un transport públic de qualitat i respectuós amb el medi ambient”
* La consellera assegura que Stadler és un exemple d'empresa innovadora, pionera en el seu camp i d'alta capacitat**

La consellera de Medi Ambient, Aigua, Infraestructures i Territori, Salomé Pradas, ha destacat que la indústria de la Comunitat Valenciana “és un dels referents més potents d’Europa en la construcció de trens i material ferroviari”, i ha subratllat la importància de col·laborar amb empreses innovadores i pioneres com Stadler per a “impulsar un transport públic de qualitat, eficient, accessible i respectuós amb el medi ambient, com marquen els paràmetres de la Unió Europea”.

En la seua visita a la factoria a Albuixech, junt amb el president de Stadler València, Íñigo Parra, la consellera ha assenyalat que el *hub* de la construcció de material ferroviari, que encapçala Stadler junt amb el de l’automoció, “està situant la Comunitat Valenciana com una de les grans referències a escala internacional”.

Per això, ha indicat, “des de la Generalitat treballarem de la mà de *hubs* com el que representa Stadler per a oferir un transport públic de qualitat, sostenible i d’última generació”. En esta línia, hi ha afegit, “és fonamental la participació d’empreses innovadores, pioneres en el seu camp i d’alta capacitat”.

Durant la seua visita a la factoria, la consellera s’ha interessat per les noves línies de fabricació de locomotores “per la seua capacitat, potència i baix cost energètic”. Es tracta, a parer seu, “d’una interessant línia de treball que este Consell secundarà, ja que es tracta d’accions per a pal·liar els efectes del canvi climàtic en un sector clau, com el de les infraestructures, el transport i la logística”.

Fecha: 02/11/2023